送楊志行赴徽州教授
作者：仇遠
朝代：宋

paragraphs: 峨峨紫陽山，翼翼素王宮。
中藏朱子書，頗有鄒魯風。
在昔三十年，我嘗遊其中。
一溪練带如，環以千翠峰。
朝嵐與夕霏，四景日不同。
惜哉屐齒折，我舟遽云東。
子今振木鐸，出爲斯文宗。
諸生列館下，待問如撞鐘。
明經別同異，析理開愚蒙。
獨坐三鱣堂，教思傳無窮。
庠序足真樂，詩書有近功。
行當自此升，豈曰難爲容。
平生韓孟交，雲龍阻相從。
願言壽道體，有書附鱗鴻。